Folketing
2003-12-12

Jeg vil godt takke hr. Nicolai Wammen for det svar, jeg fik, for her løftede hr. Nicolai Wammen jo sløret for Socialdemokratiets miljøpolitik. Hr. Nicolai Wammen svingede sig helt op under skyerne og sagde, at Socialdemokratiets miljøpolitik går ud på at fjerne Institut for Miljøvurdering. Det er altså 15 mio. kr., man vil fjerne fra miljøbudgettet, og det er åbenbart en del af Socialdemokratiets miljøpolitik. Men der må altså være noget mere, for det kan da ikke være rigtigt, at man bare vil tage 15 mio. kr. og så færdig. Der må være et hemmeligt oplæg - lige så hemmeligt som det velfærdsoplæg, vi heller ikke må se - og jeg synes, hr. Nicolai Wammen skulle komme frem med det, så Socialdemokratiet ikke igen er nødt til at holde et krisemøde på Havnsø for at få redet trådene i miljøpolitikken ud. Jeg kan godt forstå, at hr. Nicolai Wammen ikke helt kan følge, at man godt vil diskutere miljøpolitik, men jeg vil godt sige, at vi er stolte af vores miljøpolitik i Venstre. Vi er stolte af, at vi vil gøre noget ved partikelfiltrene, jordforureningen, lugten af gylle, miljø og sundhed, men Socialdemokratiet kan jo ikke sige det samme, for problemet er jo, at det er en hemmelig plan. Eller har Socialdemokratiet måske slet ikke nogen plan?